b'\n_START_ARTICLE_\nPodtajnik Italijanske republike\n_START_PARAGRAPH_\nPodtajnik Italijanske republike (it. sottosegretario di Stato [s\xc3\xb2tosegret\xc3\xa0rio di st\xc3\xa0to]) je pomo\xc4\x8dnik ministra. V italijanski politiki je minister opredeljen kot dr\xc5\xbeavni tajnik, zato je njegov najbli\xc5\xbeji sodelavec podtajnik. Status podtajnika izhaja iz prej\xc5\xa1nje, monarhi\xc4\x8dne, ureditve in ga republi\xc5\xa1ka ustava sploh ni predvidela. Kljub temu je funkcija ostala v navadi do dana\xc5\xa1njih dni. Pravni polo\xc5\xbeaj dr\xc5\xbeavnega podtajnika in njegovi odnosi do vlade so bili urejeni z zakonom iz leta 1988._NEWLINE_Podtajnike imenuje republi\xc5\xa1ki predsednik na predlog ministrskega predsednika. Naloge posameznih podtajnikov mora zadevno ministrstvo vnaprej dolo\xc4\x8diti in objaviti v Uradnem listu._NEWLINE_Podtajniki so predstavniki vlade na zasedanjih obeh zbornic parlamenta, kjer lahko intervenirajo, debatirajo in odgovarjajo na interpelacije v zvezi z njihovim mandatom. \xc4\x8ce jih ministrski predsednik povabi, prisostvujejo tudi zasedanjem ministrskega sveta, kjer poro\xc4\x8dajo o problemih, ki se ti\xc4\x8dejo njihovega mandata, vendar nimajo volilne pravice. Brez tega izrecnega povabila se podtajniki ne udele\xc5\xbeujejo sej ministrskega sveta, razen enega samega od njih, ki mu je bila v mandatu predvidena naloga zapisnikarja.'